שמתי לי פודרה

"שמתי לי פודרה" הוא שיר של הזמר-יוצר הישראלי אביתר בנאי. מילות השיר נלקחו מתוך תרגומו לעברית של אורי סלע לספר "סיפורי אמא אווזה" של הסופר הצרפתי שארל פרו. הוא הולחן על ידי אביתר בנאי, עובד והופק בידי אסף אמדורסקי ויצא לאור ב-1 ביולי 1997 כחלק מאלבום הבכורה של בנאי, "אביתר בנאי".

 רקע 
"סיפורי אמא אווזה" הוא אוסף מעשיות שנכתב בידי הסופר הצרפתי שארל פרו שיצא לאור בפריז ב-1697. בשנת 1986 יצא לאור תרגומו לעברית של הסופר והמתרגם הישראלי אורי סלע לספר.

בסיפור של "שמתי לי פודרה" אשר נכלל בספר, נתקל הזמר-יוצר הישראלי אביתר בנאי לראשונה בעת שעבד על בימויו של סרט כשאחת המאפרות הסבה את תשומת לבו אליו.

גרסה שגויה של התקרית אשר התפרסמה על ידי מספר כתבי עת ישראלים, טענה כי השיר הגיע לבנאי לאחר ששימש כתרגיל משחק של השחקנית אפרת בן צור והוא הבחין בו במקרה על השולחן בדירתם. לימים בן צור ובנאי הכחישו את הגרסה הזו.

 יצירה 
את השיר כתב והלחין אביתר בנאי בנערותו באנדרטת חטיבת הנגב שבבאר שבע. לאחר כמה שנים, כשהקריירה המוזיקלית של בנאי הייתה בחיתוליה, המפיק המוזיקלי חיים שמש מחברת התקליטים "הד ארצי" שהחתימה את בנאי, פנה אל המוזיקאי אסף אמדורסקי וביקש ממנו שישמע כמה סקיצות של שירי אביתר בנאי. בסקיצה של "שמתי לי פודרה" שר בנאי את מילות השיר תוך שהוא מנגן בפסנתר. לבסוף אמדורסקי הסכים להפיק ולעבד את השיר, הוא החליט להוסיף את קטע הדיסקו חסר המילים שבסוף השיר, ואת הבס והתופים אותם ביצע בעצמו. את תפקיד הגיטרה ביצע הגיטריסט הישראלי אבי סינגולדה.

באותה העת התגורר בנאי בדירתו יחד עם אפרת בן צור. הוא חשף בפניה את השיר ולאחר ששמע אותה שרה אותו החליט לצרף אותה לביצוע השיר, מה שהיה לשיר הראשון בו השתתפה.

עטיפת הסינגל אשר צולמה בידי רונן ללנה בביתו של אביתר, מציגה את אביתר בצורה מטושטשת, כמו כל שאר העטיפות מאלבום זה. דמותה של אפרת בן צור לעומת זאת מופיעה בבירורראו בתמונה המופיעה בראש הערך.

 יציאה לאור וגרסאות כיסוי 
השיר יצא לאור ב-1 ביולי 1997 כחלק מאלבום הבכורה של בנאי, "אביתר בנאי" והיה לשיר היחיד מהאלבום שבנאי לא כתב אותו בעצמו. בשנת 2009 דלפה לאינטרנט קלטת דמו שהקליט בנאי ובה ביצועים אקוסטיים למספר שירים שלו, ביניהם גם "שמתי לי פודרה".

באוקטובר 2003 יצאה לאור גרסת כיסוי של השיר שבוצעה על ידי הזמרת והשחקנית אורנה דץ, לרגל יציאתה של עונתה הרביעית של התוכנית "מהפך", בהנחיית דץ, ש"שמתי לי פודרה" היווה את שיר הנושא שלה.

השיר נכלל באלבום ההופעה השני של בנאי, "בחזרה לאלבום הראשון", אשר יצא באפריל 2023.

 ניתוח מוזיקלי 
השיר מתחיל כבלדה ובסופו משלב קטע דיסקו. במהלך השיר נשמעים קולות של בס, תופים, גיטרות וסימפולים.

מבחינה מילולית, אבי סינגולדה התבטא כי השיר מצייר חווית המתנה ברורה למישהו או למשהו. לילך וולך מ"וואלה!" ציינה כי השיר תופס משהו בסיסי וקמאי כמעט בחוויה הנשית והיא הפנטזיה הנשית שאם היא רק תהיה "יפה ונשית מספיק" כבר יבוא "החתן" חסר הזהות, והכל-גברי.

 וידאו קליפ 
הווידאו קליפ של השיר בוים על ידי אילן שושן, נערך בידי רועי שמואלי וצולם בידי עופר הררי. במהלך הקליפ נראה בנאי שר את מילות השיר ברחוב כשהוא לבוש בחולצה לבנה מכופתרת. לאחר מכן מצטרפת אליו גם אפרת בן צור כשהיא לבושה בשמלה ורודה.

 קבלה והשפעה 
על פי מבקר המוזיקה יוסי חרסונסקי "שמתי לי פודרה" מאיר את פשטותו הגאונית של היוצר ושגיא בן נון מ"וואלה!" כינה את השיר בתור קלאסיקה מרטיטת לב בעלת מילים המשלבות ילדותיות עם כאב.

בריאיון ל-103fm התבטא הזמר-יוצר הישראלי חנן בן ארי לגבי שירו "שמש" שכשהוא שר את השיר הוא מדמיין שני סוגים של "כלות", האחת היא הכלה משיר השירים, והשנייה מהשיר "שמתי לי פודרה". בשנת 2020 בריאיון ליואב קוטנר אמר בנאי כי "שמתי לי פודרה" איננו שיר כל כך טוב בעיניו.

 מיקומי שיא 

 משתתפים 

 אביתר בנאי - זמרה, פסנתר
 אפרת בן צור - זמרה
 אסף אמדורסקי - גיטרה בס, תופים
 אבי סינגולדה - גיטרה

 קישורים חיצוניים 


 מילות השיר "שמתי לי פודרה", באתר שירונט

 הערות שוליים 

קטגוריה:שירי אביתר בנאי
קטגוריה:שירים בעברית
קטגוריה:שירים שנכתבו על ידי אביתר בנאי
קטגוריה:שירים שהולחנו על ידי אביתר בנאי
קטגוריה:שירים על ביגוד ואופנה
קטגוריה:סינגלים בהוצאת הד ארצי